*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*214. számú előterjesztés*

Bátaszék Város Önkormányzat Képviselő-testületének 2023. november 29-én

16 órakor megtartandó RENDKÍVÜLI ülésére

2024. évi városi rendezvényprogram jóváhagyása

|  |
| --- |
| **Előterjesztő:** Dr. Bozsolik Róbert polgármester**Készítette**: Bencze Diána a Bátaszékért Marketing NKft. ügyvezetője **Törvényességi ellenőrzést végezte:** Dr. Firle-Paksi Anna aljegyző**Tárgyalja:** KOIS Bizottság 2023.11.29.PG Bizottság 2023.11.29. |

**Tisztelt Képviselő- testület!**

**A 2023-as bátaszéki rendezvények értékelése**

Bátaszék a programok kínálatában a település méretéhez képest igazi kincsesbánya, hiszen a város kulturális élete és sokszínű rendezvényei minden korosztály és érdeklődési kör számára tartogatnak izgalmas programokat.

A nagyobb rendezvények közül ki kell emelni a majálist, amelyen kirakodóvásár, vidámpark várta a vendégeket, a színpadon a helyi hagyományőrző táncegyesületek mellett ezúttal a „muskátli zene” kapott főszerepet.

A szeptember második hétvégéjén lebonyolított Bátaszéki Bornapok ezúttal is több ezer idelátogatónak nyújtott kulturált szórakozást.

Az októberi Királyi Gasztronómiai Esten zsúfolásig megtelt a Kalász János Városi Sportcsarnok. Több mint 360 jegyet adott el a TIP-iroda, ennél többen – beleszámítva a közreműködőket - nem nagyon férnek el a küzdőtéren. Jó választás volt a Koktél 4U zenekar, igazi party hangulatot teremtettek. A tapasztalat az, hogy idén több sütemény szerepelt a kínálatban…

Négy évfordulót is ünnepelt a város. Százötven éves a Bátaszék-Dombóvár vasútvonal; 120 éves a Nagyboldogasszony Római Katolikus Plébániatemplom; 60 éves II. Géza Gimnázium; 140 éve alakult a Bátaszéki Önkéntes Tűzoltó Egyesület. Mindegyik jubileum a jelentőségének megfelelő hangsúllyal szerepelt az idei programtervben.

A kisebb kulturális rendezvényeket megfelelő minőségben bonyolítottuk le. A színházi előadások tekintetében volt elmaradás, a központi forrás hiánya miatt 2023-ban csak két előadást tudtunk Bátaszékre hozni a Déryné program szervezésében.

**2024. évi programterv**

2024-ben is színes programkínálattal készülünk a város lakóinak. A rendezvények sorát január 3-án nyitjuk. A Székelyek Baráti Körének köszönhetően ellátogat városunkba a [Gyergyószárhegyi Mühelyszínpad](https://www.facebook.com/gyergyoszarhegyi.muhelyszinpad?__cft__%5b0%5d=AZVNXZexySDxbQ6PfUQlthHlKttjifkhNLWQT_M-y00ct2W_gNwlWvvHClcxMMKbtQUTnz8iuAQAVtMWMlthNNvlt_eDm02Cf_Ryc__KOrYIC_qaGMhN0V06I7ET8NQ9zHKoFZuNCMqItYbNDThKjuRjuyWqqQQW5PM0C4y1ebnn366IZI1fyFD-2qXk0W00Qgg&__tn__=-%5dK-R) vidám előadásával.

Nem csak a felnőttekre gondolunk, hiszen a tapasztalatok is azt mutatják, hogy nagy igény van a gyermekszínházi előadásokra és programokra. Éppen ezért ezekre jövőre még nagyobb hangsúlyt kívánunk fordítani. A fiataloknak vidám produkciókkal és játszóházakkal készülünk. Ez utóbbira - az idei évben már bebizonyosodott – óriási az érdeklődés. Két nagy játszóházat is szerveztünk, a húsvéti hatalmas létszámmal került megrendezésre, és előttünk áll még a karácsonyi, ahova kézművesfoglalkozással, ugrálóvárral, egyéb mozgásos játékokkal készülünk.

Több előadásra is pályáztunk a Déryné Programban. Sajnos mindössze – a több mint tízezres túljelentkezés miatt – egy előadást tudunk Bátaszékre hívni. Úgy tűnik évről-évre csökken ez a szám. A Szájon lőtt tigris (Rejtő est), Magda, a Szabó és A helység kalapácsa elutasításra, viszont a **Csongor és Tünde** elfogadásra került. Fontos felhívni a figyelmet arra, hogy a Déryné Program által elvárt minimális nézőtéri telítettség 80% /megvalósult előadás/. Amennyiben ez a szám nem éri el a 70%-ot, úgy a következő két harmadévben a befogadóhely nem valósíthat meg előadást a program keretén belül. A 70% és 80% közötti nézőtéri telítettséget hozó produkció esetében a befogadóhely választhat előadást a következő időszakra, de amennyiben utána sem teljesül a minimum, úgy a következő két harmadévben az adott intézmény nem valósíthat meg előadást a program keretén belül. Tehát a további pályázati lehetőség érdekében nagyon fontos lenne, hogy minél többen látogassanak el az ilyen lehetőségekre.

Nagy örömünkre szolgál, hogy újra aktív életét él a Bátaszéki Színjátszók csoportja. Minden segítséget megadtunk az idei évben is, hogy jókat derülhessünk Fejenagy, a kovács és a lágyszívű kántor legyeskedésén Szemérmetes Erzsók ötvenéves bájai körül. A helység kalapácsa után 2024-ben újra várható produkció a csapattól. A részletek egyelőre még kidolgozás alatt állnak, de reményeink szerint a nyár elején ismét színházba csalogatják a város és környékének lakóit.

Készülünk a tradicionális városi ünnepekre is. Ilyen a Nőnap, Március 15-e, VersVáros, Majális, Pedagógusnap, Október 23-a, Fiatalok a városért díjátadó, 70 éven felüliek karácsonya. Az idén is megemlékezünk az Összetartozás napjáról, Zádor Jenőről, Kóbor Jánosról, a Múzeumok éjszakájáról. Segítő kezet nyújtunk több rendezvényhez pl. Pünkösdi Rétesfesztivál, Orbán nap, Augusztus 20-a, Flórián nap, Márton nap. Fontos hangsúlyt fektetünk az egészséges életmódot segítő programokra is. Ilyen a Triatlon, illetve a közösségi futások. Tervezünk még ebben a témában előadásokat, akár ételkostolással is. Folytatni kívánjuk a nagysikerű Kvíz estjeinket.

A megújult piactér elkülönülő, igen hangulatossá tehető részében is szeretnénk kisebb kulturális rendezvényeket megvalósítani. Akár filmvetítést, esetleges kisebb koncertet, előadásokat elsősorban a nyár folyamán.

Bátaszék 2024. évi rendezvényeinek (táblázat csatolmányként szerepel) megvalósításához szükséges összeg nettó **7.242.000.-Ft,** (bruttó 9.197.340.-).

**VII. Bornapok**

Hosszas előkészület után 2023. szeptember 8-9-10-én megrendezésre került a VI. Bátaszéki Bornapok. Több ezer ember látogatott ki a háromnapos programra.

A tematikus, pénteki rock napot követően a hazai könnyű zenei élet meghatározó formációi léptek színpadra. A visszajelzések alapján jól sikerült a háromnapos gasztrokulturális fesztivál. Természetesen vannak konzekvenciák, amiket le kell vonni. (Erről korábban már a Bornapok beszámolójában írtam.)

Még az utolsó (áramszámla) sem érkezett meg, máris nekiláttunk a VII. Bornapok szervezésének. Sajnos késlekedésre nincs idő, tudtuk meg a műsorszervező irodától. Hogy mi oka van – csak találgatni tudunk -, de az már most látszik, hogy a még megfizethető kategóriába sorolható előadókra nagyon-nagy az érdeklődés. Sokan már korábban leszerződtek.

Ettől függetlenül egy nívós programkínálatot tudunk jelenleg felmutatni:

|  |
| --- |
| **Bornapok várható fellépői** |
| **Szeptember 6. (péntek)** | **Szeptember 7. (szombat)** | **Szeptember 8. (vasárnap)** |
| Hollywood Rose  | Király Viktor fél-palyback | Szekeres Adrienn fél-playback |
| Ganxsta Zolee és a Kartel (nagykoncert) | Horváth Tamás (nagykoncert) | Vastag Tamás fél-playback |
| egyeztetés alatt az éjszakai fellépő | Náksi Attila Dj | Vágó Bernadett és Miller Zoltán  |
|  | éjszaka: Bakelit Party | Magna Cum Laude (nagykoncert) |
| Várható fellépői díjak: | **16.800.000.-** |

A fellépőkkel történt telefonos egyeztetés alapján arra a megállapodásra jutottunk, hogy legkésőbb december közepéig választ kell adnunk, és szerződést kell kötnünk. Van olyan előadó, aki nem vár eddig az időpontig. Ha úgy alakul leszerződik mással.

Az előadói árak és a rendezvényhez szükséges háttér feladatok, technikai eszközök biztosítása terén is egyértelmű áremelkedés tapasztalható. Akár csak az idén, úgy a jövőben is fontos szempont a spórolás. Bár az előzetes számítások szerint úgy látjuk, hogy ennél „lecsupaszítottabb” költségvetés már a rendezvény megvalósulását veszélyeztetné vagy jelentős színvonalcsökkenést eredményezne.

Az idei évben hozzávetőleg bruttó 34 millió forint szükséges a rendezvény megvalósítására (ez egy becsült érték, szóbeli árajánlatokra hagyatkozik). Az alábbi táblázat mutatja a tervezett és szükséges forrásokat.

VII. Bátaszéki Bornapok

|  |  |  |
| --- | --- | --- |
|   |   |   |
|   | kiadás (bruttó) | bevétel (bruttó) |
| becsült teljes költsége: | 37 000 000 Ft |   |
| a rendezvény saját bevétele: |   | 6 000 000 Ft |
| szponzorációból szárm. bev.: |   | 10 000 000 Ft |
| önkormányzati támogatás: |   | 21 000 000 Ft |
|   |   |   |
| ***Összesen:*** | ***37 000 000 Ft*** | ***37 000 000 Ft*** |

*Vállalkozói Szerződés:* ***14.800.000.-Ft+ÁFA***

*Közművelődési Megállapodás:* ***11.401.298.- Ft***

A jövő tervei között szerepel, hogy a város két legnagyobb rendezvénye kétévente kerüljön megrendezésre. Egyik évben a Királyi Gasztronómiai Est, másik évben pedig a Bornapok.

**2024. évi városi rendezvényprogram**

|  |  |  |  |  |  |
| --- | --- | --- | --- | --- | --- |
|  | **Rendezvény neve** | **tervezett időpont** | **tervezett fellépő** | **egyéb**  | **2024. évi tervezett költsége (nettó)** |
| 1. | Ditrói színház | jan. 3. |  |  |  |
| 2. | Színházi előadás gyerekeknek |  |  |  | 277.000,- |
| 3. | Városi Nőnap | március 8., 17 óra | **Kocsis Dénes** |  | 500.000,- |
| 4.  | Március 15., Pilvax Kávéház | március 15. | ált. iskolások műsora |  | 25.000,- |
| 5. | Húsvéti játszóház | március 23. |  |  | 120.000,-  |
| 6. | Déryné program | március vége |  |  |  |
| 7. | Zádor Jenő megemlékezés | április 4. |  |  | 200.000,-  |
| 8. | VersVáros | április 11. (romkert) | iskolások, óvodások, nyugdíjasok – közös verselés |  | 10.000,- |
| 9. | Glöckner megemlékezés bál, táncház | április 20. |  |  |  |
| 10. | Rendőrség Napja | április 24. |  |  | 10.000.- |
| 11. | Te szedd!-várostakarítás(Föld napja) | április 27. |  |  | 70.000,- |
| 12. | Flórián-nap | május 4. |  |  | 10.000,- |
| 13. | Majális | május 1. |  |  | 700.000,- |
| 14. | Triatlon  | május 11. |  | pólók, érmek, emléklapok | 600.000,- |
| 15. | Kóbor megemlékezés  | május 17 |  |  | 50.000,- |
| 16. | Pünkösd | május 19. |  |  | 600.000,- |
| 17. | Orbán-nap | május 25. |  |  |  |
| 18. | Gyermeknap | május 25. |  |  |  |
| 19. | Pedagógusnap | június 3. |  |  | 250.000,- |
| 20. | Színjátszók |  |  |  | 350.000,-  |
| 21. | Összetartozás napja:trianoni megemlékezés | június 4. |  |  |  |
| 22. | Múzeumok éjszakája | június 24 |  |  | 200.000,- |
| 23. | Augusztus 20. | augusztus 20. |  |  |  |
| 24. | Bornapok | szeptember 6-8. | **Tervezett fellépők.***Péntek:* Hollywood Rose, **Ganxsta Zolee és Kartel,** ?*Szombat:* Király Viktor, **Horváth Tamás,** DJ Náksi.*Vasárnap:* Vágó-Miller, Vastag Tamás, Szekeres Adrienn,**Magna Cum Laude** |  | Külön táblázatban feltüntetve  |
| 25.  | Őszi Gyermeknap (Besigheim játszótér) | szeptember 14. |  |  |  |
| 26. | Idősek Világnapja | október 1. |  | polgármesteri köszöntő | 100.000.- |
| 27. | Márton-nap  | november 11. |  |  |  |
| 28. | BB24 | október 5. |  |  |   |
| 29. | Őszi játszóház | október 26.  |  |  | 120.000,-  |
| 30. | Faültetés gyerekeknek | november 16 |  |  | – |
| 31. | Október 23. | október 23. | Gimnázium diákjai |  |  |
| 32. | Adventi forgatag  | november 30. |  | helyi fellépők, koncert | 500.000,- |
| 33. | Fiatalok a városért díjátadó | december 17. |  |  | 250.000,- |
| 34. | 70 éven felüliek karácsonya | december 13. | **Dívák****Fésűs Nelly, Détár Enikő, Ladinek Judit** |  | 1.600.000,- |
| 35. | kisebb kulturális rendezvények |  |  |  | 700.000.- |
| Összesen: | 7.242.000.- |

A fellépők díja üzleti titoknak minősül. Az összegek nettó árak, az ÁFA-t nem tartalmazzák!

**H a t á r o z a t i j a v a s l a t:**

**a Bátaszékért Marketing Nkft. által tervezett 2024. évi rendezvényprogram jóváhagyására**

Bátaszék Város Önkormányzatának Képviselő-testülete a Bátaszékért Marketing Nkft. által tervezett Bátaszék Város 2024. évi rendezvényprogramját a várható költségekkel és önkormányzati forrásbiztosítással az előterjesztés tartalma szerint jóváhagyja.

*Határidő:* 2023. december 1.

*Felelős:* dr. Firle-Paksi Anna aljegyző

 (a határozat megküldéséért)

 *Határozatról értesül:* Bencze Diána, Nkft. ügyvezetője

Bátaszéki KÖH Pénzügyi Iroda

irattár